XPG เล็งลงทุน “สิริฮับ A-สิริฮับ B” เพิ่ม วงเงิน 10 ลบ.
XPG เตรียมลงทุนเพิ่มในโทเคนดิจิทัลเพื่อการลงทุนสิริฮับ A และโทเคนดิจิทัลเพื่อการลงทุนสิริฮับ B มูลค่าไม่เกิน 10 ลบ.

27 ธ.ค. 2564

บริษัท เอ็กซ์สปริง แคปปิตอล จำกัด (มหาชน) หรือ XPG เปิดเผยว่า บริษัทฯ จะลงทุนเพิ่มเติมในโทเคนดิจิทัลเพื่อการลงทุนสิริฮับ A และโทเคนดิจิทัลเพื่อการลงทุนสิริฮับ B ที่มีบริษัท เอสพีวี 77 จำกัด เป็นผู้ออกโทเคน ดิจิทัล และมีบริษัท เอ็กซ์สปริง ดิจิทัล จำกัด ซึ่งเป็นบริษัทย่อยของบริษัทฯ เป็นผู้ให้บริการระบบเสนอขายโทเคนดิจิทัล โดยโทเคนดิจิทัลดังกล่าวนั้นอ้างอิงกระแสรายรับจากกลุ่มอาคารสำนักงาน สิริ แคมปัส ซึ่งเป็นอสังหาริมทรัพย์อ้างอิง
สำหรับปัจจุบัน โทเคนดิจิทัลดังกล่าวจดทะเบียนซื้อขายอยู่ในบริษัท อีอาร์เอ็กซ์ จำกัด ซึ่งได้รับใบอนุญาตประกอบธุรกิจ เป็นศูนย์ซื้อขายสินทรัพย์ดิจิทัลจากกระทรวงการคลัง และอยู่ภายใต้การกำกับดูแลของสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) โดยบริษัทฯ จะเริ่มทยอยเข้าลงทุนในโทเคนดิจิทัลเพื่อการลงทุนสิริฮับ A และโทเคนดิจิทัลเพื่อการลงทุนสิริฮับ B เป็นจำนวนมูลค่าทั้งสิ้นไม่เกิน 10,000,000 บาท ซึ่งการเข้าลงทุนในสินทรัพย์ดิจิทัลดังกล่าว เป็นไปตามกรอบงบประมาณและนโยบายการลงทุนที่กำหนดโดยที่ประชุมคณะกรรมการบริษัท ซึ่งมอบอำนาจให้คณะกรรมการการลงทุน (Investment Committee) เป็นผู้พิจารณาอนุมัติและตัดสินใจในเรื่องนี้